Pap wiel pootjie vermeende veedief(Argieffoto: pixabay) ŉ Vermeende veedief wat as gevolg van ŉ pap wiel langs ŉ pad in die Vrystaat gaan staan het, verskyn volgende week weer in die hof nadat hy met verskeie beeskarkasse op ŉ bakkie betrap is. Brig. Motantsi Makhele, polisiewoordvoerder, het gesê lede van die Virginia-polisie het saam met boere in die Theunissen- en Virginia-omgewing saamgewerk om die verdagte in ŉ wit Colt-bakkie met vermoedelik gesteelde vee agterna te sit. Die man is intussen as Mohau Mamaseli (25) geïdentifiseer. Die boere het hommeltuie gebruik om die voertuig mee dop te hou, terwyl hulle deurlopend in verbinding was met ŉ lid van die Virginia-polisie se landelike veiligheidseenheid. “Die voertuig is opgespoor en gevind waar dit met ŉ pap wiel op die R730 tussen Virginia en Welkom langs die pad gestaan het,” het Makhele gesê. “Die voertuig was vol beesvleis, waarop beslag gelê is. Vyf ander verdagtes het van die toneel gevlug voordat die polisie en boere daar aangekom het, en is steeds soek.” ŉ Saak van veediefstal is aanhangig gemaak. Makhele het gesê daar is vasgestel dat die vee op ŉ plaas in die Theunissen-omgewing gesteel is. Enigiemand met inligting oor waar die ander verdagtes hulle bevind, kan sers. Mojalefa Mota, verbonde aan die polisie se eenheid vir veediefstal- en bedreigde spesies, bel by 078 044 7011.